Werker gruwelik op kleinhoewe vermoorArgieffoto ŉ 26-jarige plaaswerker is gruwelik vermoor op ŉ kleinhoewe in Inderminne, Pretoria. Kol. Lungelo Dlamini, provinsiale woordvoerder van die familie, het aan Maroela Media gesê die man se liggaam is omstreeks 10:00 in die boer se huis aangetref deur ŉ buurman. Die boer het glo die buurman gebel om te gaan ondersoek instel ná hy gesukkel het om die werker in die hande te kry. “Hy het miskien die huis opgepas – ons is nie seker nie. Die motief vir die moord is in dié stadium nog onduidelik,” het Dlamini gesê. Marius Müller, nasionale operasionele koördineerder van AfriForum, het aan Maroela Media gesê die man is gruwelik vermoor. Daar was ŉ lap om sy kop gedraai en in sy mond gedruk, sy hande is vasgebind met draad agter sy knieë en sy broek is afgetrek op foto’s van die bebloede toneel wat aan Maroela Media verskaf is. Die slagoffer se hakskene is ook afgesny, vermoedelik met ŉ panga. Die polisie ondersoek ŉ saak van moord. Dlamini kon nie onmiddellik bevestig watter items alles uit die huis gesteel is tydens die voorval nie. Volgens hom het die aanvallers glo toegang tot die huis verkry deur ŉ deur oop te forseer. Niemand is nog in verband met die voorval in hegtenis geneem nie.